**Retningslinjer for tildeling av midler til brukerorganisasjoner for 2025.**

**Formål**

Spesialisthelsetjenestens samarbeid med frivillige organisasjoner er viktig for å sikre brukerne innflytelse og medvirkning i utformingen av spesialisthelsetjenestene. Det er derfor avgjørende at det gis grobunn for et levedyktig og mangfoldig organisasjonsliv. Helse Midt-Norge ønsker å bidra med økonomiske tilskudd til aktuelle frivillige organisasjoner slik at disse sikres kontinuitet og overlevelse.

**Organisasjoner det kan ytes tilskudd til**

1. Tilskudd kan tildeles til brukerorganisasjoner som drives av brukere, har valgt styre og har som ett av sine formål å bidra til gode og likeverdige spesialisthelsetjenester.
2. Som hovedregel vil brukerorganisasjonenes regionledd prioriteres. For organisasjoner som har både fylkesledd og regionledd, prioriteres regionleddet. Lokalforeninger der det ikke er fylkeslag eller regionledd kan søke.

**Hva gis det tilskudd til**

Tilskudd skal benyttes til formål relatert til: 

* Spesialisthelsetjenestens oppgaver
* Tjenester som ytes på samhandlingsarenaer og i samarbeid mellom spesialist- og kommunehelsetjeneste.

Tilskudd kan gis til følgende tiltak:

1. Brukerorganisasjonenes opplæring av brukerrepresentanter og organisering/koordinering av brukerrepresentasjon i spesialisthelsetjenesten.
2. Brukerorganisasjonenes egne informasjons-/opplærings- og mestringskurs, fortrinnsvis i samarbeid med helsepersonell.
3. Brukerorganisasjonenes egen opplæring i og utøvelse av organisert likepersonsarbeid i helsetjenesten.
4. Brukerorganisasjonenes egenorganiserte og ikke honorerte opplæring av helsepersonell og studenter innen relevante studier og fagområder.
5. Brukerorganisasjonenes arbeid med rekruttering av unge, og mennesker med flerkulturell bakgrunn som brukerrepresentanter og likepersoner.
6. Brukerorganisasjonenes opplæring av egne tillitsvalgte.
7. Drift av brukerorganisasjoner.

Formål utover dette prioriteres ikke.

**Utlysning, frist, søknadsskjema**

* Utlysning legges ut på nettsiden den 01.10.
* Søknadsfrist er den 01.12.
* Det skal benyttes søknadsskjema som finnes her:

<https://helse-midt.no/vart-oppdrag/vare-hovedoppgaver/opplering#tilskudd-til-brukerorganisasjoner>

**Rapportering/vedlegg til søknad**

* **Årsmelding og regnskap for året 2024 undertegnet av revisor vedlegges søknaden.**
* Revisor skal ikke være medlem av styret.
* For tilskudd over kr 100.000,- skal rapport fra registrert eller statsautorisert revisor medfølge.
* **Rapport om inneværende års drift og aktivitet (2025, finansiert av tilskuddsmidler, redegjøres for i søknadsskjemaet.**
* Denne rapporten om bruk av midler i 2024 inngår i vurderingsgrunnlag for søknadsbehandling for 2025.
* Ubrukte midler fra tidligere år kan overføres til 2025. Dette skal framkomme i rapporteringsskjemaet.

**For sent innkomne, ufullstendige eller søknader med manglende/ ufullstendig rapportering vil ikke bli behandlet.**

Det vil bli gitt avslag på søknader dersom søknaden

* ikke er fremmet via fylkes/regionalt ledd hvor dette finnes
* ikke er spesifikt rettet mot formål relatert til spesialisthelsetjeneste eller samarbeid mellom spesialist og kommunehelsetjeneste
* ikke er konkretisert mht. tiltakets formål eller omsøkt sum
* mangler rapportering
* ikke inneholder organisasjonsnummer i Brønnøysundregisteret

**Oppfølging og kontroll**

Generelle krav:

Det tas forbehold om at Helse Midt-Norge RHF gis adgang til å føre kontroll med:

* at tilskuddet nyttes etter forutsetningen
* at opplysninger som legges til grunn for tildeling og som inngår i den etterfølgende rapportering er korrekte

Helse Midt-Norge RHF kan gi en annen virksomhet myndighet til å føre denne kontrollen.

Tilskuddsmottakere skal bidra til å muliggjøre og lette kontrollarbeidet, herunder legge frem opplysninger på forespørsel.

Helse Midt-Norge RHF kan iverksette alle kontroller vi finner nødvendige og hensiktsmessige.

Stjørdal 24.9.2024